ಹಾಲು ಉತ್ಪಾದನೆಯಲ್ಲಿ ಕರ್ನಾಟಕಕ್ಕೆ 2ನೇ ಸ್ಥಾನ ಜಂಟಿ ಅಧಿವೇಶನದಲ್ಲಿ ರಾಜ್ಯಪಾಲರ ಭಾಷಣ ಬೆಂಗಳೂರು: ಇಂದಿನಿಂದ 7 ದಿನಗಳ ವಿಧಾನಮಂಡಲ ಅಧಿವೇಶನ ಆರಂಭವಾಗಿದ್ದು, ರಾಜ್ಯಪಾಲ ವಾಜುಭಾಯಿ ವಾಲಾ ಅವರು ಜಂಟಿ ಅಧಿವೇಶನವನ್ನು ಉದ್ದೇಶಿಸಿ ಮಾತನಾಡಿದ್ರು. ಕೊರೊನಾ ನಡುವೆಯೂ ಸರ್ಕಾರ ಪ್ರಗತಿಯ ಹಾದಿಯಲ್ಲಿದೆ. ಬಡವರ ಕಲ್ಯಾಣಕ್ಕಾಗಿ ಸರ್ಕಾರ ಆನೇಕ ಕಾರ್ಯಕ್ರಮಗಳನ್ನು ಜಾರಿ ಮಾಡಿದೆ. ಕೊರೊನಾ ಲಾಕ್ಡೌನ್ ಸಂದರ್ಭದಲ್ಲಿ ಜನರಿಗೆ ಹಲವು ವ್ಯವಸ್ಥೆಗಳನ್ನು ಏರ್ಪಡಿಸಿ ನೆರವಿಗೆ ಧಾವಿಸಿತ್ತು. ಜನರು ಸರ್ಕಾರದ ನಿಯಮಗಳನ್ನು ಅಚ್ಚುಕಟ್ಟಾಗಿ ಪಾಲಿಸಿದ್ದಾರೆ. 80 ಲಕ್ಷಕ್ಕಿಂತಲೂ ಹೆಚ್ಚು RTPCR ಕೋವಿಡ್ ಟೆಸ್ಟ್ ಮಾಡಲಾಗಿದ್ದು, ಶೀಘ್ರವೇ ಈ ಸಾಂಕ್ರಾಮಿಕ ಅಂತ್ಯವಾಗುವ ಆಶಾಭಾವನೆಯಿದೆ ಎಂದು ರಾಜ್ಯಪಾಲರು ಹೇಳಿದ್ರು. ಕೋವಿಡ್ ಸಂಕಷ್ಟವನ್ನ ಸರ್ಕಾರ ನಿಭಾಯಿಸಿದೆ. ಉತ್ಪಾದನಾ ವಲಯ, ವೈದ್ಯಕೀಯ ವಲಯದಲ್ಲಿ ರಾಜ್ಯ ಮುಂದಿದೆ. ವೆಂಟಿಲೇಟರ್ ಉತ್ಪಾದನೆಯಲ್ಲಿ ನಾವು ಆತ್ಮನಿರ್ಭರ ಭಾರತ ಗುರಿಯನ್ನ ಸಾಧಿಸಿದ್ದೇವೆ. ಹಾಲು ಉತ್ಪಾದನೆಯಲ್ಲಿ ಕರ್ನಾಟಕ 2ನೇ ಸ್ಥಾನದಲ್ಲಿದೆ. ಒಂದೇ ದೇಶ, ಒಂದೇ ಕಾರ್ಡ್ ಯೋಜನೆ ಜಾರಿಗೆ ಆದ್ಯತೆ ನೀಡಲಾಗಿದೆ. ಚಿಕ್ಕಬಳ್ಳಾಪುರ, ಹಾವೇರಿ, ಯಾದಗಿರಿ, ಚಿಕ್ಕಮಗಳೂರಿನ ನಾಲ್ಕು ಜಿಲ್ಲೆಗಳಲ್ಲಿ ಹೊಸ ವೈದ್ಯಕೀಯ ಕಾಲೇಜಿಗೆ ಅನುಮೋದನೆ ನೀಡಿ ತಲಾ 325 ಕೋಟಿ ರೂಪಾಯಿ ನೀಡಲಾಗಿದೆ ಎಂದರು. ಕೊರೊನಾ ಸಂಕಷ್ಟದ ನಡುವೆಯೂ ವಾಣಿಜ್ಯ ತೆರಿಗೆಯಿಂದ 30,467 ಕೋಟಿ ರೂಪಾಯಿ, ಅಬಕಾರಿಯಿಂದ 16,788 ಕೋಟಿ ರೂಪಾಯಿ ಸಂಗ್ರಹವಾಗಿದೆ. ಸ್ಚಚ್ಛ ಭಾರತ ಅಭಿಯಾನದ ಯೋಜನೆ ಅಡಿ 3.15 ಲಕ್ಷ ಪ್ರತ್ಯೇಕ ಗೃಹ ಶೌಚಾಲಯ ನಿರ್ಮಾಣ ಮಾಡಲಾಗಿದೆ. ಪ್ರವಾಹ ಪರಿಹಾರಕ್ಕೆ ಒಟ್ಟು 1,345 ಕೋಟಿ ರೂಪಾಯಿ ಬಿಡುಗಡೆ ಮಾಡಲಾಗಿದೆ. ಮನೆಗಳ ನಿರ್ಮಾಣಕ್ಕೆ 152 ಕೋಟಿ ರೂಪಾಯಿ ಬಿಡುಗಡೆ ಮಾಡಲಾಗಿದೆ. ಸರ್ಕಾರದಿಂದ ರೈತರ ಖಾತೆಗೆ 2 ಸಾವಿರ ಹಣ ವರ್ಗಾವಣೆ ಮಾಡಿ ಒಟ್ಟಾರೆ, 710 ಕೋಟಿ ರೂಪಾಯಿ ಸಹಾಯಧನ ನೀಡಲಾಗಿದೆ ಎಂದು ಸರ್ಕಾರದ ಕಾರ್ಯಗಳ ಬಗ್ಗೆ ತಿಳಿಸಿದರು. ಕೊರೊನಾ ವಿರುದ್ಧ ವೈದ್ಯರು, ನರ್ಸ್ಗಳ ಹೋರಾಟ ಮಾಡಿದ್ದಾರೆ. ಲಾಕ್ಡೌನ್ ಸಂದರ್ಭ ವಲಸೆ ಕಾರ್ಮಿಕರಿಗೆ ನೆರವು ನೀಡಿದ್ದು, ರೈಲ್ವೆ ಇಲಾಖೆ ಸಹಕಾರದೊಂದಿಗೆ ಉಚಿತ ಪ್ರಯಾಣ ನೀಡಲಾಗಿತ್ತು. 90 ಲಕ್ಷ ಆಹಾರ ಪೊಟ್ಟಣ ಒದಗಿಸುವ ಮೂಲಕ ನೆರವು ನೀಡಿ, 11 ಸಾವಿರ ಕುಶಲಕರ್ಮಿಗಳಿಗೆ ತಲಾ 5 ಸಾವಿರ ಹಣ ಬಿಡುಗಡೆ ಮಾಡಲಾಗಿದೆ. ಲಾಕ್ಡೌನ್ ಸಂದರ್ಭ ಉಚಿತ ದಾಸೋಹ, ಆಹಾರ ಪದಾರ್ಥಗಳ ವಿತರಣೆ ಮಾಡಲಾಗಿದೆ. ಅಸಂಘಟಿತ ಕಾರ್ಮಿಕರಿಗೆ 5,372 ಕೋಟಿ ರೂ. ನೆರವು, ಪ್ರವಾಸಿಗರು ಮನೆ ತಲುಪಲು ಸಹಾಯವಾಣಿ ವ್ಯವಸ್ಥೆ ಮಾಡಲಾಗಿದೆ. ಕೊರೊನಾ ಸಂಕಷ್ಟದಲ್ಲೂ ಕೃಷಿ ಚಟುವಟಿಕೆ ನಿಂತಿಲ್ಲ ಎಂದು ತಿಳಿಸಿದ್ರು. ಕೃಷಿ, ಮೀನುಗಾರಿಕೆ ಉದ್ಯಮಗಳು ಪ್ರಗತಿಯಲ್ಲಿದ್ದವು. 14,320 ಕುಟುಂಬಗಳಿಗೆ ವಿದ್ಯುಚ್ಛಕ್ತಿ ಸೌಲಭ್ಯ ಕಲ್ಪಿಸಲಾಗಿದ್ದು, ರೈತರ ಉಚಿತ ವಿದ್ಯುತ್ ಪೂರೈಕೆಗೆ 11,250 ಕೋಟಿ ರೂಪಾಯಿ, ಮೃತ ಕೊರೊನಾ ವಾರಿಯರ್ಸ್ಗೆ 30 ಲಕ್ಷ ಪರಿಹಾರ ಘೋಷಣೆ ಮಾಡಲಾಗಿದೆ. ಕೊರೊನಾ ವಿಪತ್ತು ನಿಧಿಗೆ 526 ಕೋಟಿ ರಿಲೀಸ್ ಆಗಿದ್ದು, 1500 ಶಾಲೆಗಳನ್ನು ದತ್ತು ಪಡೆದು ಅಭಿವೃದ್ಧಿ ಪಡಿಸಲಾಗುತ್ತಿದೆ ಎಂದು ಹೇಳಿದ್ರು. ಕಲ್ಯಾಣ ಕರ್ನಾಟಕ ಅಭಿವೃದ್ಧಿಗೆ 1,132 ಕೋಟಿ ರೂಪಾಯಿ, ಕೃಷಿ, ಸಾಂಸ್ಕೃತಿಕ ಸಂಘಕ್ಕೆ 100 ಕೋಟಿ ಅನುದಾನ. ಬಸವ ಕಲ್ಯಾಣದ ಅನುಭವ ಮಂಟಪಕ್ಕೆ 600 ಕೋಟಿ ರೂಪಾಯಿ. ಬೆಂಗಳೂರು ಮಿಷನ್2022ಗೆ 8,015 ಕೋಟಿ ರೂಪಾಯಿ, ಹೊಸದಾಗಿ ಸೇರಿದ ಗ್ರಾಮಗಳ ಅಭಿವೃದ್ಧಿಗೆ 1,000 ಕೋಟಿ ರೂಪಾಯಿ ಹಾಗೂ 15,767 ಕೋಟಿ ವೆಚ್ಚದ ಬೆಂ. ಉಪನಗರ ರೈಲ್ವೆ ಯೋಜನೆ ನೀಡಲಾಗಿದೆ ಎಂದು ತಿಳಿಸಿದರು.